اورمیه‌نین ایران مجلسینده‌کی نماینده‌سی نادر قاضی‌پورون، مجلس کوریدوروندا ایران قازئته‌سی مخبری احسان بوداغی ایله یاخالاشدیغی بیلدیریلدی.
ایران مطبوعاتیندا یئر آلان خبرلره گؤره، مجلسین آچیق اوتورومو سونراسی، میلت وکیللرینین مخبرلرین سورولارینی جاوابلادیغی سیرادا، قاضی‌پور ایران قازئته‌سی مخبری ایله دارتیشدی.
اولایین، ایران قازئته‌سی مخبری احسان بوداغینین قاضی‌پورا تورکلرین مجلسده "تورک فراکسیونو" اولوشومو حاقیندا سورو سورارکن میدانا گلدیگی بیلدیریلیر. تابناک خبر آژانسی تانیقلارین بیرینین سؤزلرینه اساسا یازیر: "مصاحبه سیراسیندا قاضی‌پور بعضی ائتنیک قونولارا توخوندوغوندا، مخبیر بونا اعتراض ائتدی و بو دا قاضی‌پورون فیزیکی قارشیلیق وئرمه‌سینه سبب اولدو".
آذربایجان بؤلگه‌سی خبر سایتلاری اولای ایله ایلگیلی قاضی‌پورون دیلیندن بئله یازیر:"ایران قازئته‌سی مخبری منه ‘تورکلرین ایراندا نفوسو و کؤکو یوخدور دولاییسیلا فراکسیون اولوشدوراممازلار’ دئدی". بو سوزلرین ایسه اولایین بؤیومه‌سینه سبب اولدوغو بیلدیریلیر.
ایران قازئته‌سی داها اؤنجه تورکلری آشاغیلادیغی بیر یازی یایینلایاراق آذربایجان بؤلگه‌سینده اؤلو و یارالیلارین دا اولدوغو آیاقلانمایا سبب اولموش و یایینی بیر سوره دوندورولموشدو.
